  Виталий Пронин Игнатий Гаврилов Удмурт театрез кылдытӥсьёс пӧлысь одӥгез луэ. Сцена вылын шудон законъёсты ӟеч валась драматург пьесаос гожъян но соосты пуктон борды басьтӥськиз.Озьы со 1931-тӥ арын 7-тӥ феврале «Вало ӧр куашетэ» пьесазэ пуктӥз. Та бордысен кутскиз Удмурт театр, шуыны луэ. Игнатий Гаврилович гожтӥз 40 котыр пьеса. Удмурт театрын солэн мында ужъёсыз нокинлэн пуктэмын ӧвӧл.Мынам мадеме потэ драматург но солэн семьяез сярысь тодэ ваёнъёсме. Мон соосты пичи дырысеным тодӥсько. Гожтӥсько сое, мар сюлэмам кылиз.…Пичи гинэ улон сэрег. Отын сыло койка, ӝӧк, кык табуретка, сандык, пичи гинэ шкаф, дасо мында книгаосын ӝажы. Ӵукна сайкасько но уг адӟиськы мамаме. Ӝӧк сьӧрын пуке Вася агае. Со мар ке но суреда.- Кытын мама? - юасько.- Театрын, - шуэ агае.- Нош атай?- Со но театрын. Изь.- Уг поты.- Соку султы но дӥсяськы. Ӝоггес!Коридоре потӥмы. Отын ӟус вылын вуэн ведра но кобы. Сэрегын таз. Агае кобыысь киосам ву киськаз. Собере ӵушкон сётӥз. Со куспын бускель комнатаысь песянай потӥз.- Тон сайкад ни-а, нылы? Томаен Лёва кӧло на. Бергес лыкты, ява.- Вася, Томалэн но мамаез театрын-а? - юасько.- О-о.- Нош атаез? Мон солэсь кышкасько. Со лек.- Лек ӧвӧл. Йӧн-ӥӧн адями со.- Нош асьмелэн йӧн-йӧн ӧвӧл-а, мар-а?- Тон шузи.- Мон шузи ӧвӧл. Ваньзэ верало мамалы. Вот соку тыныд йӧтоз.Бускель песянай - УАССР-ысь калык артисткалэн Клавдия Гавриловалэн (Игнатий Гавриловлэн кузпалызлэн) анаез. Тома но Лёва - Гавриловъёслэн пиналъёссы. Тамара Игнатьевна луиз крезьгуро театрысь артистка, жаль, улонысь кошкиз ини. Лев Игнатьевич - инженер-авиаконструктор.Мон ӵемысь Гавриловъёс доры вуылӥ. Угось ми Тамараен огъёзъёс вал, ӵош шудӥмы. Соослэн квартиразы куинь бадӟым комнатаен, нокинлы люкетытэк, нылпиослы тырме вал шудыны. Песянайзы гинэ милемыз ӵашетыны ӧз лэзьылы. Индылӥз но алылӥз: Игнатий Гаврилович ужа, эн аляктэ, чалмыт шудэ. Валтӥсь драматург, Удмурт АССР-ысь Писательёслэн огазеяськонэнызы кивалтӥсь, УАССР-ысь Верховной Советлэн депутатэз Игнатий Гаврилов мон понна Тамара эшелэн атаез вал. Клавдия Кузьминичнаез ми эшъёсыным Клава апай гинэ шуылӥмы. Нош атайзы шоры нимын-тулын вазьылӥмы - Игнатий Гаврилович. Со туж яратӥз нылзэ, шораз Томик гинэ шуыса вазьылӥз.Гаврилов кузпалъёс туж трос ужазы. Гурт котырысь уж но нылпиосты эскерон-чаклан быдэсак песянайзы вылын вал. Со Псков губерниысь удмурт Михайловской черкогуртын вордскемын. Удмурт кылын верамез умой валалляз. Но туж суро-пожо вераськылӥз. Нуныкайёсыз шоры со лякытак гинэ дитятко шуыса вазиськылӥз. Монэ но озьы ик шуылӥз. Али ке но солэн мусо вазиськемез пель сьӧрам чузъяське. Пересь мурт понна ми быдэ вуыса но дитяткоос кылимы.* * *Быдӟым ож кутскыса, Игнатий Гавриловичез фронтэ басьтӥзы. Тросэз артистъёс ож лудэ кошкемен, театрез огдырлы ворсазы. Кӧня ке дыр ортчыса, артистъёсты выльысь люказы. Театрлэсь ёзъёссэ Алнаш черкогуртэ но Можга городэ интыязы. Игнатий Гавриловичлэн кузпалыз но, Клавдия Кузьминична, Удмурт филармонилэн концерт бригадаеныз фронтэ кошкиз. Тамараез выныныз ӵош келязы Вавож ёросын улӥсь песянайзы доры. Тамара эшеным ми выльысь пумиськимы 1945-тӥ арын, война бырыса, Иже вуэммы бере гинэ. Клавдия Кузьминична но бертэмын вал ини.Игнатий Гавриловлэсь секыт, шимес аръёсы но спектакльёссэ ӧз вунэтэ, сцена вылын шудӥзы. 1944-тӥ арын Можга городын пуктэмын «Аннок» пьесаез, 1945-тӥ арын Ижын - «Камит Усманов». Та спектакль крезьгуро луэ. Отын нимысьтыз кырӟасьёсыз но вань. Юромо спектакльлы крезьгур гожтӥз Н. Греховодов. Камитэз шудӥз Григорий Титов. Артистлэн чебер куараез паймытӥз учкисез. Нош Камитлэсь пичи пизэ, Гарасез, Гавриловъёслэн Тамара нылзылы шудыны ӵектӥзы. Анай-атаез тодмо адямиос шуыса ӧз, нылаш ачиз но быгатӥсь вал. Тамара крезьгуръя школаын дышетскиз, чебер кырӟаз.«Камит Усманов» - Удмурт театрлэн со вакытысь тужгес но дано ужез. Мон но Тамараен данъяськылӥ. 13 аресъем нылаш нырысьсэ профессионал артистъёсын ӵош бадӟым сцена вылын шудӥз.Ож бырем бере Игнатий Гавриловичез келязы Латвие, Вентспилс городэ. Отын со военной газетын тыршиз. 1947-тӥ арын гинэ Гаврилов кузпалъёс Иже бертӥзы. Игнатий Гавриловичез соку ик Удмурт театре кивалтӥсе пуктӥзы. Драматург нош ик пьесаос гожъяны но соосты сцена вылын пуктыны кутскиз. Ми, нылпиос, будӥмы. Игнатий Гавриловичлэн милемын кусыпъёсыз мукетэсьгес луизы, бадӟым муртъёсын сямен вераськыны кутскиз.Гавриловъёслэн квартираязы атайзылэн ужан кабинетэз вал. Таӵе ик син азям пуксе бумагаосын тырмытэм ӝӧкез. Солэн туж трос вал книгаосыз. Ми со книгаосты мыло-кыдо лыдӟылӥмы. Вераны кулэ, Гавриловъёс сямен тросэз артистъёс сокем бадӟым библиотека возьыны ӧз быгатэ, малы ке шуоно улон интызы туж ӟоскыт вал. Тросэз улӥзы кунокуаосын, коммунальной комнатаосын. Озьы ке но Гаврилов кузпалъёс но, пиналъёссы но ноку ӧз вылтӥяське.Ӵемысь кылылӥ кузпалъёслэсь ваче кенешонъёссэс. Игнатий Гаврилович ӝӧк сьӧрысьтыз султэ но, киоссэ кусказ тырыса, кабинетэтӥз сэрегысь сэреге ветлэ. Собере кузпалызлы вазе:- Клавочка, мон малпасько, татын тазьы гожтоно, нош со интызэ ӵушоно, куштоно, кызьы тон малпаськод? - собере рукописьсэ шара лыдӟыны кутске.Клавдия Кузьминична кузпалыз шоры яратыса но гажаса вакчияк Гави шуыса вазиськылӥз. Пиналъёссы азьын ог-огзэсты папочка но мамочка шуылӥзы.Улытозяз Игнатий Гаврилович Клавдия Кузьминична понна матысь эш но дышетӥсь вал. Нош Клавдия Кузьминична - ӟеч юрттӥсь. Кузпалызлэн гожтэм пьесаосаз Клавдия Кузьминична ваньмаз сямен шудӥз. «Вало ӧр куашетэ» спектакльысь Куашкам туно-пелё бордысен кутскыса (драматурглэн нырысетӥ ужез вал со).Клавдия Кузьминична - улонэз яратӥсь, мыло-кыдо, адямиен вераськыны быгатӥсь вал. Синъёсаз котьку тылгизьы, ымныраз - пальпотон. Секыт вакытъёсыз дыръя но со куашкам мылкыдзэ ӧз возьматъя. Клавдия Кузьминичналэн задор, капчи сямызлы луыса ик, дыр, Игнатий Гаврилович берпуметӥ шокчытозяз гожъяськиз.1950-тӥ аръёслэн кутсконазы Тамара Москвае консерваторие дышетскыны кошке. Нош мон Удмурт пединститутэ пыри. Эше кыдёке кошкем бере Гавриловъёс доры шергес вуылž. Одӥг пол, шуныт гужем, ульчаысен Игнатий Гавриловичез пумитай. Со монэ китӥм кутӥз но шуэ:- Ойдо кӧня ке поръялом. Кенешом. Тон нылылэн матысь эшез ук.Шӧдӥ: Игнатий Гаврилович малы ке но туж сюлэмшугъяське, мар ке но мыным верамез потэ. Кык час пала ми садэтӥ поръямы. Игнатий Гаврилович литература, театр но улон сярысь вераськиз. Мыным но юанъёс сётъяз, собере ачиз ик соослы валэктонъёс шедьтылӥз.Мон соку Игнатий Гавриловичлэсь нырысьсэ адӟи бугыръяськись мылкыдзэ. Удмуртиысь Писательёслэн союзазы ужасьёс Игнатий Гавриловичлэсь берло гожтэм произведенизэ озьыгес кариллям. Вылаз ик, Гавриловъёслэн семьязылы вожъяськисьёс Клавдия Кузьминична сярысь олокыӵе но супыльтонъёс вӧлдыны кутскиллям. Лякыт сямо но визьнодо нылкышно та секыт учырысь потыны ачиз ик быгатӥз.* * *Удмурт калык но Удмурт театр понна вераны луонтэм трос лэсьтӥз Игнатий Гаврилов. Драматурглэн но артистлэн калык понна тыршемез пусъемын РСФСР-ысь искусство удысысь дано ужась нимын. Со - Горд Кизили орденлэн кавалерез, УАССР-ысь Кун премилэн лауреатэз.Огвакытэ «Советской Удмуртия» газетлэн бамъёсаз гожъязы: Удмурт театрлы Игнатий Гаврилов драматурглэсь нимзэ сётоно. Табере со вераськонъёс чалмизы.Анна Евсеева. Теги: Удмурттеатр  